## Marián Cano subratlla el paper clau dels parcs empresarials en la reindustrialització de la Comunitat Valenciana

*** La Generalitat reforça el seu suport a les àrees industrials amb més de 63 milions d’euros en ajudes per a la seua modernització
* Els parcs empresarials de la Comunitat Valenciana generen uns 7.000 milions d’euros a l’any i un nombre estimat de 30.000 ocupacions directes**

**Massanassa.**

La consellera d’Innovació, Indústria, Comerç i Turisme, Marián Cano, ha clausurat l’assemblea general de la Federació de Parcs Empresarials de la Comunitat Valenciana (FEPEVAL), celebrada en l’ajuntament de Massanassa.

Durant la seua intervenció, Marián Cano ha destacat la funció estructural que exercixen els parcs empresarials en l’economia valenciana, tant per la seua capacitat de generació d’ocupació com per la seua contribució al teixit productiu.

Segons les dades presentades, les àrees industrials de la Comunitat generen uns 7.000 milions d’euros a l’any i unes 30.000 ocupacions directes. Actualment, hi ha més de 640 parcs distribuïts per tot el territori autonòmic.

A més, la consellera ha reconegut “la magnífica labor exercida per FEPEVAL en la seua obstinació per acompanyar i impulsar els parcs empresarials de la Comunitat. La seua història és la història d’una aposta per la modernització i l’enfortiment de les empreses i les àrees industrials, en col·laboració amb les administracions públiques”.

La representant del Govern Valencià ha subratllat el suport sostingut de la Generalitat a FEPEVAL, a la qual ha destinat més de 97.000 euros en els dos últims exercicis, principalment a través de l’Institut Valencià de Competitivitat Empresarial (IVACE+i). Este suport s’inscriu en l’estratègia del Consell per a millorar les condicions de les àrees industrials mitjançant finançament, coordinació amb els ajuntaments i desenrotllament normatiu.

En eixa mateixa línia, Marián Cano ha anunciat una inversió pública de 63 milions d’euros per als pròxims dos anys, dirigida a projectes municipals de millora d’infraestructures, servicis i sostenibilitat en els parcs empresarials. “Les administracions locals són actors clau i la seua implicació és imprescindible per a avançar amb eficàcia en esta transformació”, ha assegurat.

**Entitats de gestió i modernització (EGM)**

La consellera ha destacat, també, la consolidació de les entitats de gestió i modernització (EGM), una figura jurídica que permet coordinar esforços entre empreses i ajuntaments i que s’ha convertit en una ferramenta eficaç per a modernitzar la gestió d’estos espais. En 2025, la Generalitat ha duplicat la seua aportació per a estes entitats, amb una dotació de 500.000 euros.

Estes mesures s’emmarquen en l’Estratègia de reindustrialització 2024-2028, que aposta per un sòl industrial millor preparat i amb millors estàndards de qualitat. Entre les actuacions previstes figura la revisió del sistema de classificació dels parcs empresarials, que passaran a categoritzar-se com a bàsics, consolidats o avançats en funció de les seues dotacions i servicis, tal com establix la legislació autonòmica vigent.

Marián Cano ha recordat els reptes que han d’afrontar les àrees industrials valencianes: des de la digitalització i la sostenibilitat fins a la mobilitat, la ciberseguretat i la cooperació empresarial. “Estem davant d’un moment clau per a anticipar-nos als canvis i oferir a les nostres empreses un entorn competitiu, flexible i alineat amb els desafiaments de la indústria contemporània”.

Finalment, Cano ha subratllat que “el compromís del Consell amb l’impuls, el desenrotllament i la millora dels parcs empresarials de la Comunitat Valenciana és inqüestionable. Apostem fermament pel valor estratègic dels nostres parcs empresarials, que sempre comptaran amb el suport decidit del Govern Valencià”.

Fecha: 26/06/2025